CXXX.  Parthenonis S. Mariae Carolicastrensis protectionem suscipit bonaque confirmat.   (Laterani, Maii 18.) [  Béatrix, comtesse de Châlons,  p. 128.]
ADRIANUS episcopus, servus servorum Dei, dilectis in Christo filiabus PERONELLAE abbatissae Sanctae Mariae Carolicastrensis monasterii, ejusque sororibus tam praesentibus quam futuris regularem vitam professis in perpetuum.
Dicatis Deo virginibus, quae spretis connubiis maritalibus, et relicto mundo ac pompis ipsius, se totas contulerunt in obsequium Conditoris, et sub religionis habitu ac proposito sanctitatis, mortificata carne, accensis lampadibus cum Christo Domino ad coeleste satagunt convivium introire, nostrum convenit adesse praesidium et contra mundanorum fluctuum tempestates apostolicum munimen impendi, ut apostolica tuitione vallatae ab omnibus reddantur securae molestiis, et in Christo se recuperasse gaudeant opem quam in saeculo reliquerunt. Eapropter, dilectae in Domino filiae, vestris justis postulationibus clementer annuimus, et praefatam ecclesiam Carolicastrensem, in qua divino mancipatae estis obsequio, sub beati Petri et nostra protectione suscipimus, et praesentis scripti patronicio communimus; statuentes ut quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poteritis adipisci, firma vobis, et his quae vobis successerint et illibata permaneant. In quibus haec propriis duximus exprimenda vocabulis: Ecclesiam de Molar, ecclesiam de Nores, ecclesiam de Salaman, ecclesiam Sancti Petri de Mura, ecclesiam de Plaseio, ecclesiam de Rento, ecclesiam de Artai, ecclesiam Sancti Saphorini cum omnibus pertinentiis earum. Praeterea quoniam Willelmo comite Burgundiorum et Matisconensi viam universae carnis ingresso, Adalasia comitissa uxor ejus cum Stephano et Gerardo filiis suis, tertiam partem villae quae dicitur Faisses et tallias et alia emolumenta quae in ea contra justitiam faciebant in praesentia venerabilis fratris nostri Huberti Bisuntini archiepiscopi supradictae ecclesiae pietatis intuitu refutavit, et Tibertus de Montmoret talliam panitariam, caponariam, et garbariam, quam in quosdam homines ecclesiae vestrae faciebat, et septem nummos quos in festo Sancti Martini annuatim in unoquoque manso a Carolicastrensi ecclesia exigebat, in praesentia quorumdam nobilium pro animae suae remedio et salute reliquit, easdem refutationes praesentis scripti privilegio confirmamus et inconcussas perpetuis temporibus statuimus permanere. Decernimus ergo ut nulli omnino hominum liceat praefatam Carolicastrensem ecclesiam temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva nimirum apostolicae sedis auctoritate et dioecesanorum episcoporum canonica justitia. Ad indicium autem hujus a sede apostolica perceptae protectionis, decem libras aerae in septimo anno semper nobis nostrisque successoribus persolvetis. Si qua igitur, etc. Symbolum Adriani papae: OCULI MEI SEMPER AD DOMINUM. Ego Adrianus catholicae Ecclesiae episcopus. Ego Gregorius Sabinensis episcopus. Ego Manfredus presb. card. tit. S. Sabinae. Ego Octavianus presb. card. tit. S. Ceciliae. Ego Girardus presb. card. tit. S. Stephani in Coelio Monte. Ego Joannes presb. card. tit. Sanctorum Joannis et Pauli tit. Pammachii. Ego Henricus presb. card. tit. SS. Nerei et Achillei. Ego Joannes presb. card. tit. Sanct. Silvestri et Martini. Ego Aldebrandus presb. card. tit. Basilicae duodecim Apostolorum. Ego Odo diac. card. Sancti Georgii martyris ad Velum Aureum Ego Radulphus diac. card. in Luciae S. Septa solis. Ego Guido diac. card. S. Mariae in Porticu. Ego Jacinthus diac. card. S. Mariae in Cosmedin. Ego Adicio diac. card. Sancti Theodori. Ego Boso diac. card. SS. Cosmae et Damiani. Ego Albertus diac. card. S. Adriani. Datum Laterani per manum Rolandi, sanctae Romanae Ecclesiae presb. card. et cancell. XV Kalendas Junii, indict. V, Incarnationis Dominicae anno 1156, pontificatus vero domni Adriani papae IV, anno tertio.